SL Uradni list Evropske unije C 358/2

Trinajsto poročilo o napredku pri izvajanju Strategije EU za boj proti nedovoljenemu kopičenju in trgovini z osebnim in lahkim orožjem (SALW) ter pripadajočim strelivom (2012/I)

2012/C 358/02

I. UVOD

Trinajsto poročilo o napredku pri izvajanju strategije SALW zajema dejavnosti EU v prvi polovici leta 2012 (do 1. julija 2012). Pripravila sta ga oddelek za orožje za množično uničevanje, konvencionalno orožje in vesolje direktorata ESZD za varnostno politiko in preprečevanje sporov v sodelovanju z drugimi ustreznimi službami ESZD in Komisije. EU je v obravnavanem obdobju še naprej spodbujala obravnavo vprašanja osebnega in lahkega orožja (SALW) v vseh večstranskih forumih in v svojem političnem dialogu s tretjimi državami v okviru ustreznih mednarodnih instrumentov, kot je akcijski program ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje. EU je zlasti dejavno sodelovala pri pripravah na pregledno konferenco Akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje, ki bo leta 2012. V zadevnem obdobju je EU nadaljevala izvajanje več projektov, povezanih s preprečevanjem nedovoljene trgovine in čezmernega kopičenja SALW, ter začela pripravljati nove pobude, ki jih bo še naprej razvijala v naslednjih mesecih.

II. IZVAJANJE AKCIJSKEGA NAČRTA, OPREDELJENEGA V STRATEGIJI EU O SALW

II.1 Učinkovito večstransko sodelovanje pri oblikovanju mednarodnih, regionalnih in nacionalnih mehanizmov za boj proti ponudbi in destabilizirajočemu širjenju SALW ter pripadajočega streliva

(a) Izvajanje akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje, sprejetega leta 2001

EU je dejavno sodelovala v pripravljalnem odboru Konference Združenih narodov za pregled napredka pri izvajanju akcijskega programa ZN za preprečevanje vseh vidikov nezakonitega trgovanja z osebnim in lahkim orožjem, boj proti njim in njihovo izkoreninjenje, ki je bila od 19. do 23. marca 2012 v New Yorku.

EU je tudi pripravila delovni dokument o vprašanjih, katerim bi se bilo treba posvetiti na pregledni konferenci (od 27. avgusta do 7. septembra 2012); revidirana različica tega dokumenta je bila pozneje posredovana pregledni konferenci (na voljo na http://www.poa-iss.org/RevCon2/documents/).

Pripravljalni odbor je lahko sprejel vse postopkovne sklepe, potrebne za pregledno konferenco, vključno s sprejetjem poslovnika, ki je bil uporabljen že na pregledni konferenci leta 2006. Srečanje je vključevalo tudi dobro strukturirane seje in konstruktivne razprave o vseh delih akcijskega programa. Vrhunec tedna je bila razprava o stanju v zvezi z informacijskim dokumentom, ki ga je pripravila predsednica, nigerijska veleposlanica Joy Ogwu, v katerem so bila povzeta mnenja v zvezi z določitvijo tem, ki bodo obravnavane pred pregledno konferenco in na konferenci. Večina držav, vključno z EU, je podprla predlog predsednice, naj se ta dokument priloži poročilu pripravljalnega odbora. Kljub temu je odločna manjšina dosegla, da je bil dokument nazadnje poslan samo kot delovni dokument za konferenco.

V okviru procesa pregleda je EU še naprej dejavno sodelovala v nadaljnjih neuradnih posvetovanjih za pripravo pregledne konference, za katero je kandidat za predsednika pregledne konference pripravil štiri osnutke morebitne deklaracije, dva izvedbena načrta za akcijski program ZN in mednarodni instrument za izsleditev orožja za obdobje 2012–2018 ter program sej za obdobje 2012–2018.

V okviru izvajanja Sklepa Sveta v podporo dejavnostim Urada ZN za razorožitev pri izvajanju akcijskega programa ZN (Sklep Sveta 2011/428/SZVP z dne 18. julija 2011) so bili na Baliju, v Kingstonu in v Nairobiju organizirani regionalni seminarji o napredku pri izvajanju akcijskega programa ZN, ki so bili namenjeni pripravi posameznih regij na pregledno konferenco. Več informacij o izidu je na spletni strani http://www.poa-iss.org/RevCon2. Po pregledni konferenci bo predvidoma organiziran poseben seminar v Kairu.

(b) Sporazum o trgovini z orožjem

Proces sprejemanja pogodbe o trgovini z orožjem (PTO) je bil še naprej ena od prednostnih nalog za EU, ki je dejavno sodelovala na zadnjem zasedanju pripravljalnega odbora PTO (New York, 13. do 17. februar 2012), na katerem je bilo doseženo soglasje o priporočilih in osnutku poslovnika za konferenco ZN o PTO, ki je pooblaščena za pogajanja o pogodbi (New York, 2. do 27. julij 2012). EU je še naprej usklajevala svoje pogajalsko stališče za konferenco ZN julija 2012. Da bi pridobila široko podporo za PTO, se je posvetovala s tretjimi državami.

V drugi polovici leta 2011 je EU zaključila izvajanje Sklepa Sveta 2010/336/SZVP za spodbujanje procesa sprejemanja pogodbe o trgovini z orožjem v tretjih državah. Izvedeni so bili zadnji trije regionalni seminarji, predvideni v Sklepu Sveta, in sicer za vzhodno in južno Afriko (februarja 2012 v Keniji), za Bližnji vzhod (marca 2012 v Libanonu) in za širše evropsko območje (aprila 2012 v Srbiji). Seminarji so bili usmerjeni na politične vidike PTO in tehnične značilnosti sistemov za nadzor izvoza konvencionalnega orožja. V okviru izvajanja sklepa Sveta so bili različni raziskovalni instituti zadolženi za pripravo raziskovalnih poročil o poročanju, izvajanju in področju uporabe PTO.

(c) Izvajanje Protokola Konvencije Združenih narodov proti mednarodnemu organiziranemu kriminalu (UNTOC) o nedovoljeni proizvodnji strelnega orožja ter trgovini z njim

Po določenih zamudah se je začelo izvajanje novega projekta prek instrumenta za stabilnost: projekt je namenjen preprečevanju in zatiranju nedovoljene mednarodne trgovine s strelnim orožjem s spodbujanjem ratifikacije in izvajanja Protokola o nedovoljeni proizvodnji strelnega orožja, njegovih sestavnih delov in streliva ter trgovini z njimi, ki dopolnjuje Konvencijo Združenih narodov proti mednarodnemu organiziranemu kriminalu. Del projekta bodo tudi dejavnosti za razvoj zmogljivosti v podporo organom pregona in organizacijam civilne družbe v Latinski Ameriki, na Karibih in v zahodni Afriki. Projekt izvaja Urad Združenih narodov za droge in kriminal (UNODC).

V okviru instrumenta za stabilnost EU zagotavlja tudi finančno pomoč Interpolu za razvoj zbirke podatkov za zbiranje podatkov o izgubljenem/ukradenem orožju (iARMS). Ta zbirka podatkov je instrument za odkrivanje in sledenje nezakonitega orožja in njegovega pretoka prek sistema Interpol I24/7.

Prva faza je usmerjena na iste regije kot projekt UNODC in druge evropske države, cilj pa je zagotoviti boljšo regionalno in medregionalno izmenjavo informacij, pa tudi sinergije pri izboljševanju zmogljivosti. Na podlagi izidov prve faze iARMS so se v sredini leta začele razprave o drugi fazi v podporo iARMS, da bi do konca leta 2012 podpisali nov sporazum. Predlagana druga faza naj bi prispevala k uresničevanju dolgoročnega cilja, tj. povezave vseh 190 držav članic Interpola z zbirko podatkov.

EU si je tudi intenzivneje prizadevala zagotoviti popolno skladnost s protokolom ZN o strelnem orožju. Da bi prenesli določbe protokola in obravnavali prenos strelnega orožja znotraj Unije, je EU že sprejela Direktivo 2008/51/ES (ki spreminja Direktivo Sveta 91/477/EGS). V direktivi iz leta 2008 so določena pravila za države članice o nadzoru nad pridobitvijo in posestjo strelnega orožja ter njegovim prenosom v druge države članice EU.

V Uredbi (EU) št.258/2012, ki je bila sprejeta marca 2012, je obravnavana trgovina in prenos v države zunaj EU, kar pomeni prenos določb člena 10 protokola ZN o strelnem orožju (splošne zahteve za sisteme podeljevanja izvoznih, uvoznih in tranzitnih dovoljenj ali pooblastil). Uporablja se za strelno orožje, njegove sestavne dele, pomembne sestavne dele in strelivo za civilno uporabo Vojaško orožje ni vključeno.

Potem ko je oktobra Evropski parlament dal soglasje, bo sprejetje uredbe Sveta, ki jo je maja 2010 predložila Komisija (IP/10/635 in MEMO/10/225), pripomoglo k končni ratifikaciji protokola ZN o strelnem orožju s strani Evropske unije, ko bo uredba začela veljati (120 dni po objavi v Uradnem listu Evropske unije).

Z novo zakonodajo je omogočeno boljše sledenje in nadzor uvoza in izvoza strelnega orožja za civilno uporabo na ozemlje in z ozemlja EU (za orožje, namenjeno vojaški uporabi, veljajo druga pravila). EU je zakonodajo uskladila s členom 10 protokola ZN o strelnem orožju, kar bo omogočilo njegovo ratifikacijo, načrtovano od leta 2002; Komisija bo kmalu začela obravnavo tega vprašanja.

Da bi se izognili nepotrebnim upravnim obremenitvam, so v uredbi določeni poenostavljeni postopki za začasen izvoz, uvoz in prenos manjšega števila kosov strelnega orožja za „preverljive zakonite namene“, kot so rekreacija, popravilo ali razstave.

(d) Nadzor izvoza

V okviru izvajanja Sklepa Sveta 2009/1012/SZVP o podpori dejavnostim EU za spodbujanje nadzora nad izvozom konvencionalnega orožja iz Skupnega stališča EU 2008/944/SZVP je bil januarja 2012 v Češki republiki organiziran zadnji študijski obisk (od štirih) uradnikov za nadzor izvoza iz Črne gore, Hrvaške in Nekdanje jugoslovanske republike Makedonije, s čimer je bilo dopolnjeno izvajanje Sklepa Sveta 2009/2012/SZVP.

Da bi nadaljevali pomoč EU pri izgradnji zmogljivosti za nadzor izvoza orožja, je pristojna delovna skupina Sveta (COARM) izvedla oceno rezultatov izvajanja Sklepa Sveta 2009/2012/SZVP in razpravljala o morebitnih nadaljnjih ukrepih. Delovna skupina za izvoz konvencionalnega orožja je tudi začela izvajati pregled Skupnega stališča EU 2008/944/SZVP o nadzoru izvoza konvencionalnega orožja, ki je bil načrtovan tri leta po sprejetju.

(e) Nedovoljena trgovina s SALW po zračni poti

V okviru Sklepa Sveta 2010/765/SZVP o delovanju EU za preprečevanje nedovoljene trgovine z osebnim in lahkim orožjem po zraku, katerega cilj je izboljšati orodja in metode mednarodnih in nacionalnih akterjev za učinkovito spremljanje in odkrivanje sumljivih zrakoplovov, ki se verjetno ukvarjajo z nedovoljeno trgovino z osebnim in lahkim orožjem, se je nadaljevalo izvajanje projekta Mednarodnega mirovnega raziskovalnega inštituta v Stockholmu (SIPRI).

V Kijevu je bil 1. in 2. marca 2012 organiziran strokovni seminar nacionalnih in mednarodnih uradnikov, pristojnih za preiskave v zvezi s trgovino z orožjem, civilno letalstvo, nadzor izvoza in vzdrževanje miru. Seminar je bil usmerjen na tehnike za oceno tveganja, izmenjavo informacij in neformalne mreže za izgradnjo zmogljivosti za boljše spremljanje sumljivih tovornih zrakoplovov in drugih povezanih subjektov.

Naslednji strokovni seminar bo v Združenih narodih v New Yorku 28. in 29. avgusta 2012. Objavljen je bil priročnik za prepoznavanje letal, ki je bil razdeljen med posvetovanji in dejavnostmi ozaveščanja v povezavi z institucijami ZN in OVSE. Računalniški programi in zbirke podatkov so bili posodobljeni, da bi odražali dejansko stanje glede groženj, ki so posledica zaostrovanja sporov v Sudanu in Siriji.

II.2 SALW v okviru političnega dialoga s tretjimi državami in z regionalnimi organizacijami, klavzule o SALW

(a) Vprašanja v zvezi z SALW so bila vključena na dnevni red številnih rednih političnih dialogov EU s tretjimi državami in obravnavana v sodelovanju z regionalnimi organizacijami. Zlasti so na številnih sestankih na različnih ravneh potekale razprave o obsežnem širjenju SALW v Libiji, EU pa je še naprej preučevala različne možnosti v podporo prizadevanjem na tem področju.

(b) V skladu s sklepi Sveta o vključitvi elementa SALW v sporazume med EU in tretjimi državami, sprejetimi decembra 2008, trenutno potekajo pogajanja z Afganistanom, Avstralijo, Brunejem, Kanado, Kazahstanom, državami Mercosurja in Singapurjem o vključitvi elementa SALW v njihove sporazume z EU.

II.3 Posebna projektna pomoč EU tretjim državam in regionalnim organizacijam

(a) Zahodni Balkan

I. EU je še naprej podpirala prizadevanja za demilitarizacijo na področju SALW, zlasti prek izvajanja Sklepa Sveta 2010/179/SZVP (z dne 11. marca 2010) v podporo dejavnostim SEESAC na Zahodnem Balkanu. Izvedenih je bilo več dejavnosti v zvezi z izboljšanjem ravnanja z zalogami streliva, označevanjem in sledenjem osebnega in lahkega orožja ter uničevanjem presežkov v Bosni in Hercegovini, Hrvaški in Nekdanji jugoslovanski republiki Makedoniji. V Bosni in Hercegovini je bil izbran izvajalec, ki je začel instalirati vrata v štirih skladiščih za SALW in strelivo. Pričakuje se, da bo ta dejavnost zaključena oktobra 2012. Na Hrvaškem je bilo po kampanjah za ozaveščanje, ki so bile končane decembra 2011, v prvih mesecih leta 2012 zbranih dodatnih 186 kosov nezakonitega avtomatskega orožja, 1 539 kosov nezakonitega kasetnega orožja; 201 kos zakonitega orožja, 679 463 kosov streliva in 96,79 kg eksplozivnih sredstev. Poleg tega je Hrvaška nadaljevala uničevanje presežkov osebnega in lahkega orožja; od januarja do junija 2012 je bilo uničenih 12 105 kosov SALW, kar pomeni skupaj 28 434 kose na podlagi navedenega sklepa. V zvezi z označevanjem in sledenjem so v Nekdanji jugoslovanski republiki Makedoniji začeli uporabljati, preskusili in po potrebi prilagodili posodobitve predhodno instalirane programske opreme, ki so pripomogle k izboljšanju nacionalnega sistema za registracijo in identifikacijo. Posodobljeni sistem je zdaj popolnoma delujoč. V Srbiji se pričakuje, da bodo dejavnosti v zvezi z uničevanjem presežnih zalog ter kampanje za ozaveščanje in zbiranje zaključene v drugi polovici leta 2012.

II. EU razmišlja tudi o nadaljnjih ukrepih, in sicer prek kratkoročne komponente instrumenta za stabilnost, v podporo programu za nadzor osebnega orožja v okviru UNDP v Bosni in Hercegovini, ki naj bi zmanjšal varnostna tveganja zaradi velikih zalog in nestabilnosti zastarelega streliva in razstreliva ter zagotovil institucionalno podporo nacionalnemu programu za nadzor osebnega orožja. Decembra 2011 je bil začetni program zaključen, da bi izboljšali nacionalne zmogljivosti za upravljanje in nadzor SALW ter čezmejni prevoz nevarnega blaga v skladu z zahtevami EU.

(b) Območje OVSE

EU je nadaljevala pripravo novega sklepa Sveta v podporo dejavnostim za zmanjšanje tveganja zaradi nezakonite trgovine in čezmernega kopičenja SALW na območju OVSE. Njegov cilj naj bi bil med drugim zagotoviti večjo varnost skladišč zalog SALW v Belorusiji in Kirgizistanu, uničevanje presežnega SALW v teh dveh državah, da bi preprečili morebitno nezakonito trgovanje z njim, ter uvedba aplikacije za upravljanje zalog SALW, s katerim naj bi izboljšali upravljanje zalog, vodenje evidenc in sledljivost SALW v več državah OVSE.

(c) Afrika

I. EU je v okviru instrumenta za stabilnost nadaljevala izvajanje projekta v podporo boju proti nedovoljenemu kopičenju strelnega orožja in streliva ter trgovini z njim v Afriki, in sicer prek Regionalnega centra za osebno in lahko orožje (RECSA), ki je v Nairobiju. Cilj tega projekta je podpreti strateško partnerstvo med Afriko in EU v boju proti nedovoljeni trgovini in čezmernemu kopičenju strelnega orožja in razstreliva. Po številnih posvetovanjih sta se pogodbenici v sredini leta 2011 dogovorili o več usklajenih regionalnih prednostnih nalogah v okviru tega projekta. Izvajanje projekta zdaj poteka hitreje in je namenjeno predvsem zadovoljitvi dolgoročnih potreb v zvezi z izboljšanjem zakonodajnih in institucionalnih zmogljivosti zadevnih držav. Trenutno potekajo pogajanja, da bi EU podpirala RECSA tudi po letu 2012, v skladu z strateškim okvirom organizacije in potrebami partnerskih držav. Novi sporazum naj bi bil podpisan pred koncem leta 2012.

II. V okviru programa resolucije za preprečevanje in obvladovanje sporov (CPMR) se je nadaljevalo izvajanje programa SALW v podporo Vzhodnoafriški skupnosti prek izvajanja dejavnosti, katerih cilj je okrepitev regionalne zmogljivosti za preprečevanje trgovine z orožjem in njegovega širjenja v vzhodni in južni Afriki. Projekt je podprl proces sprejemanja politike Vzhodnoafriške skupnosti (EAC) glede SALW in protokol EAC za mir in varnost skupaj z vključenostjo AU in ZN v različne procese, kot je priprava in dokončno oblikovanje strategije Afriške unije za osebno in lahko orožje (AU SALW).

(d) Srednja Amerika

EU je še naprej izvajala projekt, financiran v okviru instrumenta za stabilnost in upravljan v okviru Srednjeameriškega programa za nadzor nad osebnim in lahkim orožjem (CASAC), ki je namenjen preprečevanju nedovoljene trgovine s strelnim orožjem in strelivom v Srednji Ameriki in sosednjih državah, vključno s Karibi. Prispevek projekta EU k pobudi CASAC je pozitivno vplival na vzpostavitev temeljev regionalne strukture in dolgoročne strategije za preprečevanje nedovoljene trgovine s strelnim orožjem v Srednji Ameriki, tako na nacionalni kot na regionalni ravni. EU je podaljšala podporo projektu do konca leta 2011 in je nedavno podpisala novi sporazum o nadaljnjem ukrepanju (CASAC II), ki podpira proces nadaljnje institucionalizacije prek delegacije v Nikaragvi.